Dover (Delaware)

**Dover** je prijestolnica i drugi najveći grad u američkoj saveznoj državi Delaware. Također je i sjedište okruga Kent i osnovni grad metropolskog statističkog područja Dover, Delaware, koje obuhvata cijeli okrug Kent. Dover se nalazi na rijeci St. Jones u priobalnom niziji rijeke Delaware. Gradu je ime dao William Penn po gradu Doveru u engleskoj grofoviji Kent. Prema podacima iz 2010., broj stanovnika u gradu iznosio je 36.047.

## Historija 
Dover je osnovan kao sudski grad za, tada novoosnovani, okrug Kent 1683. godine. Grad je osnovao William Penn, upravitelj teritorije općenito poznate kao *Niske zemlje oko rijeke Delaware*. Kasnije, 1717. godine grad je zvanično dobio status grada od strane posebne komisije Generalne skupštine Delawarea. Glavni grad države Delaware premješten je ovamo 1777. iz New Castlea zbog njegovog središnjeg položaja i relativne sigurnosti od britanskih gusara na rijeci Delaware. Nakon što je usvojen zakon u oktobru 1779. Skupština je izabrala da se sastane u bilo kojem mjestu u državi koje je smatrala pogodnim, tako da je održava u gradovima Wilmington, Lewes, Dover, New Castle pa ponovno Lewes, da bi napokon odabrala Dover kao stalno mjesto zasijedanja u oktobru 1781. godine. Glavni trg u gradu, poznat i kao *The Green*, mjesto je gdje su održane mnoge vojne parade, proslave i drugi patriotski događaji. Do danas, taj trg je ostao središte historijskog distrikta Dovera i mjesto gdje se nalazi Vrhovni sud države Delaware i sudnica okruga Kent.

Dover je poznat i kao dom Caesar Rodneya, popularnog vojskovođe Delawarea tokom Američke revolucije. Poznato je da je on nakon smrti ukopan negdje izvan grada Dovera, ali tačno mjesto njegovog groba nije poznato. Kenotaf u njegovu čast je podignut na groblju Kristove episkopalne crkve u blizini trga *The Green* u Doveru.

Dover i okrug Kent su bili duboko podijeljeni u vezi problema robovlasništva, a grad je bio jedna od stanica takozvane *podzemne željeznice* zbog svoje blizine robovlasničkom Marylandu i slobodnim Pennsylvaniji i New Jerseyu. Također je bio i dom velike kvekerske zajednice prema kojoj je zadržala stalne napore za emancipacijom do početka 19. vijeka. U području Dovera bilo je vrlo mali broj robova, ali je institucija ropstva bila podržana, ali ne i provođena od strane blage većine koja je smatrala da se ono treba nastaviti.

U nacionalnom registru historijskih mjesta SAD u Doveru se nalaze: kuća Bradford-Loockerman, zgrada 1301 u zrakoplovnoj bazi Dover, kuća Johna Bullena, Kristova crkva u Doveru, zgrada Državnog muzeja Delawarea, kuća Johna Dickinsona, historijski distrikt Dover Green, *Eden Hill*, vila guvernera Delawarea, *Greenwold*, Lookerman Hall, farma Macomb, poljoprivredni kompleks Mifflin-Marim i mnogi drugi.

## Geografija 
Dover se nalazi na geografskim koordinatama  (39,161921, −75,526755). Prema Popisnom birou SAD, Dover ima ukupnu površinu grada od 59&nbsp;km2 od čega je 58,22&nbsp;km2 zemljišta a 0,78&nbsp;km2 odnosno 1,32% su vodene površine.

### Klima 
Grad ima vlažnu suptropsku klimu (po Köppenu *Cfa*) sa četiri dosta izražena godišnja doba. Zime su relativno blage sa umjerenim uslovima u zalivu Delaware i djelimičnim sniježnim pokrovom na Apalačima, mada je normalno da 8 do 9 dana temperature padnu i ostanu ispod nule cijelog dana, a noćne temperature tada padnu i do −7&nbsp;°C. Snijega nema mnogo i relativno sporadično pada, a tokom zime ga prosječno padne oko 40&nbsp;cm, a obično na zemlji ne ostaje dugo. Jesen i proljeće su prosječne dužine i relativno su slični, iako je proljeće nešto vlažnije. Ljeta su topla i vlažna, sa prosječno 23 dana godišnje kada temperatura dostigne 32&nbsp;°C ili preko. Mjesečne prosječne temperature se kreću od 1,8&nbsp;°C u januaru do 25,4&nbsp;°C u julu. Ukupna prosječna godišnja količina padavina iznosi 1.170&nbsp;mm i prilično ravnomjerno su raspoređene tokom godine.

## Stanovništvo 
Prema popisu 2010., Dover je imao 36.047 stanovnika. Rasni sastav stanovništva grada bio je sljedeći: 48,3% su bili bijelci, 42,2% afroamerikanci, 0,5% potomci Indijanaca, 2,7% azijati, 0,1% potomci pacifičkih ostrvljana, 2,1% drugih rasa, 4,1% mješanci dvije ili više rasa, 6,6% hispanci ili latinoameričko stanovništvo bilo koje rase.

Prema popisu iz 2000. godine, bilo je 32.135 stanovnika, 12.340 kućanstava i 7.502 porodice u Doveru. Gustoća naseljenosti iznosila je 554,1 stanovnika na km². Popisano je 13.195 stambenih jedinica uz prosječnu gustoću od 227,5 po km². Po popisu iz 2000. rasni sastav stanovništva bio je 54,94% bijelaca, 37,22% afroamerikanaca, 0,45% potomaka Indijanaca, 3,16% azijata, 0,04% potomaka pacifičkih domorodaca, 1,57% drugih rasa, 2,62% mješanaca dvije ili više rasa, dok je 4,13% stanovnika bilo hispanskog ili latinoameričkog porijekla bilo koje rase.

U popisanih 12.340 kućanstava od kojih je 30% bilo sa djetetom mlađim od 18 godina starosti, 40,4% kućanstava je bilo samo sa bračnim parom koji žive zajedno, 16,7% samo sa ženom bez muža, a 39,2% kućanstava bez krvnog srodstva, kao i 31,4% kućanstava sa samo jednom osobom, i 10,6% samaca starijih od 65 godina. Prosječna veličina kućanstva bila je 2,35 osoba, a prosječna veličina porodice 2,98 osoba.

U gradu Doveru, starosni sastav stanovništva izgledao je ovako: 23,5% osoba bilo je mlađe od 18 godina, 15,7% između 18 i 24 godine, 27,9% između 25 i 44 godine, 19,5% između 45 i 64, a 13,3% starijih od 65 godina. Prosječna starost iznosila je 33 godine. Na svakih 100 ženskih osoba opadalo je 88,9 muških. Na svakih 100 ženskih osoba starijih od 18, bilo je 85,1 muškaraca.

Prosječan dohodak kućanstva u gradu iznosio je 38.669$, a prosječan dohodak porodice 48.338$. Muškarci su prema podacima iz popisa prosječno zarađivali 34.824$ za razliku od 26.061$ koliko su prosječno zarađivale žene. Dohodak po glavi stanovnika u gradu iznosio je 19.445$. Oko 11,5% porodica i 13,8% ukupnog stanovništva nalazilo se ispod granice siromaštva, uključujući i 19,6% osoba mlađih od 18 godina i 10,4% starijih od 65 godina.

## Reference 
## Vanjski linkovi 
Kategorija:Gradovi u okrugu Kent, Delaware
Kategorija:Gradovi u Delawareu